ΓΡΑΠΤΗ ΕΡΩΤΗΣΗ E-0095/98 υποβολή: Bryan Cassidy (PPE) και Gunilla Carlsson (PPE) προς την Επιτροπή (30 Iανουαρίου 1998)

Θέμα: Πωλήσεις αδασμολογήτων ειδών εντός της ΕΕ

Συμφωνεί η Επιτροπή ότι το Δικαστήριο των Ευρωπαϊκών Κοινοτήτων αποσαφηνίζει, με την πρόσφατη απόφασή του της 11ης Νοεμβρίου 1997, για την υπόθεση Eurotunnel SA κατά Sea France (αριθ. υποθ. C 408/95) τη νομική θέση εν σχέσει με την κατάργηση, τον Ιούλιο του 1999, της δυνατότητας αγοράς αδασμολογήτων ειδών εντός της ΕΕ;

Έχει ενημερωθεί η Επιτροπή για τη δραστηριότητα μιας αδρά χρηματοδοτούμενης ομάδας η οποία προβαίνει σε παρασκηνιακές διεργασίες οι οποίες αποβλέπουν στην ανατροπή της ομόφωνης απόφασης, του 1991, του Συμβουλίου να θέσει τέρμα στο χρηματοδοτούμενο από τους φορολογούμενους πολίτες δικαίωμα πώλησης αδασμολογήτων ειδών το 1999;

Συμφωνεί η Επιτροπή ότι η ισχυρή αυτή ομάδα εκμεταλλεύεται, χωρίς ηθικούς ενδοιασμούς, το φόβο ορισμένων εργαζομένων ότι θα χάσουν τη δουλειά τους;

Προτίθεται η Επιτροπή να δρομολογήσει μία εκστρατεία ενημέρωσης για την εξουδετέρωση της εκστρατείας παραπληροφόρησης της ομάδας που δρα παρασκηνιακά με στόχο τη συνέχιση του καθεστώτος της πώλησης αδασμολογήτων ειδών;

Προτίθεται και η Επιτροπή να δημιουργήσει θέση στο διαδίκτυο του Internet για να διαψεύσει τα παραπλανητικά στοιχεία που παρατίθενται στη θέση της Διεθνούς Συνομοσπονδίας Πώλησης Αδασμολογήτων Ειδών (IDFC): www, dutyfree-europe.com;

Απάντηση του κ. Monti εξ ονόματος της Επιτροπής (5 Μαρτίου 1998)

Η Επιτροπή συμφωνεί με το Αξιότιμο Μέλος του Κοινοβουλίου ότι, σύμφωνα με την απόφαση του Δικαστηρίου στην υπόθεση C-408/95 (Eurotunnel SA κατά Sea Francel), η νομική κατάσταση είναι πλέον σαφής.

Πράγματι, το Δικαστήριο δεν αμφισβήτησε την ισχύ των οδηγιών του Συμβουλίου αριθ. 77/388/ΕΟΚ και 92/12/ΕΟΚ. Η απόφαση του Συμβουλίου επιβεβαιώνει τις απόψεις της Επιτροπής. Η σχετική απόφαση όχι μόνο προσυπογράφει την απόφαση για την κατάργηση των αφορολόγητων πωλήσεων όπως εγκρίθηκε από το Συμβούλιο αλλά επιβεβαιώνει επίσης ότι οι εν λόγω οδηγίες ως σύνολο αποτελούν κατάλληλη απάντηση στις ανησυχίες που εξέφρασε το Κοινοβούλιο.

Όσο για τις πολιτικές πλευρές, η Επιτροπή γνωρίζει ότι ένας ευρύς συνασπισμός συμφερόντων, υπό την ηγεσία του λόμπι των καταστημάτων αφορολόγητων ειδών, προσπαθεί να ανατρέψει την απόφαση του Συμβουλίου. Η Επιτροπή κατέστησε σαφές ότι η απόφαση αυτή δεν θα μεταβληθεί.

Η Επιτροπή ανησυχεί πράγματι για οποιαδήποτε απειλή κατά της απασχόλησης. Σε ότι αφορά την κατάργηση των αφορολόγητων πωλήσεων, είναι ωστόσο δύσκολο να προβλεφθεί η πραγματική τους επίπτωση στην απασχόληση με ακρίβεια γιατί παρεμβαίνουν πολυάριθμες μεταβλητές.

Τα δραματικά στοιχεία για απώλειες θέσεων εργασίας που αναφέρει το λόμπι των καταστημάτων αφορολόγητων ειδών θεωρούνται ως υπερβολικά. Τα στοιχεία αυτά έχουν ληφθεί από μελέτες του λόμπι που προβλέπουν τις βραχυπρόθεσμες επιπτώσεις από την κατάργηση των αφορολόγητων πωλήσεων στην απασχόληση σε συγκεκριμένους τομείς μεταφορών. Τα στοιχεία αυτά θα πρέπει να σταθμιστούν, λαμβάνοντας υπόψη τις θετικές συνέπειες της απόφασης για την κατάργηση των αφορολόγητων πωλήσεων. Πράγματι, θα πρέπει να συνυπολογιστούν τα κέρδη από την πιθανή μεταστροφή της ζήτησης προς τον παραδοσιακό τομέα λιανικών πωλήσεων.

Τα στοιχεία του λόμπι των καταστημάτων αφορολόγητων ειδών επιβεβαιώνουν ότι υπάρχει αυξημένη ζήτηση στα αεροδρόμια τις αεροπορικές γραμμές και τα οχηματαγωγά. Αυτό είναι αποτέλεσμα της ελευθέρωσης των μεταφορών στην Κοινότητα που δημιούργησε μια σημαντική αγορά για επιχειρηματική δραστηριότητα στα αεροδρόμια, τις αεροπορικές εταιρείες και τα οχηματαγωγά. Από την εμπειρία στις ΗΠΑ για τις πωλήσεις μετά φόρου, είναι φανερό ότι το τμήμα αυτό της αγοράς είναι ιδιαίτερα κερδοφόρο και δεν θα εξαφανιστεί με την κατάργηση των αφορολόγητων πωλήσεων. Η πραγματική πρόκληση για τη βιομηχανία είναι να διερευνήσει τις ευκαιρίες που παρουσιάζει αυτή η αγορά.

Για να αποφευχθούν αρνητικές επιπτώσεις στην απασχόληση και να καθησυχαστούν οι εργαζόμενοι ως προς την ασφάλεια των θέσεων εργασίας τους, έχει σημασία οι υπεύθυνοι των καταστημάτων αφορολόγητων ειδών να χρησιμοποιήσουν την υπολειπόμενη μεταβατική περίοδο εποικοδομητικά και να προετοιμαστούν για το τέλος των αφορολόγητων πωλήσεων για τους ταξιδιώτες μέσα στην ενιαία αγορά.

Είναι φανερό ότι η κοινή θέση του Συμβουλίου και της Επιτροπής για το θέμα των αφορολόγητων πωλήσεων στηρίζεται σε ισχυρά επιχειρήματα. Η Επιτροπή εξήγησε πρόσφατα τους λόγους που οδήγησαν στην απόφαση του Συμβουλίου, καθώς και το γεγονός ότι οι λόγοι αυτοί παραμένουν επίκαιροι, σε ανακοίνωση τύπου, που συνοδεύεται από τεχνικό μνημόνιο ((Ανακοίνωση τύπου της Επιτροπής (IP/97/808) και προσαρτημένο μνημόνιο (ΜΕΜΟ/97/82) της 24ης Σεπτεμβρίου 1997. )), που υπάρχουν στο Internet ((Τhe homepage of GE XXI is accessed by «http://www.cc.cec/DGXXI) publicat/newsroom/index.htm». )). Το γεγονός αυτό συνέβαλε σημαντικά στην εξισορρόπηση της κάλυψης από τον τύπο και η Επιτροπή θα συνεχίσει τις προσπάθειές της ώστε να διασφαλίσει ότι οι σχετικές συζητήσεις θα λαμβάνουν υπόψη όλες τις πλευρές.